सड़क की ऊंचाई बढ़ी, वाहनों को छूने लगे बिजली के तार, हादसे की आशंका
तारों से बचकर निकलते हैं वाहन चालक, हमेशा रहता है हादसे का डर
भास्कर संवाददाता | भांडेर
करोड़ों की लागत से बन रहे स्टेट हाईवे के निर्माण जहां लोगों को सुविधा मिलेगी। वहीं दूसरी तरफ जानमाल का खतरा भी मंडरा रहा है। सड़क की ऊंचाई अधिक होने के कारण सड़क किनारे खंबों पर लगे बिजली के तार का जमीन से फासला कम हो गया है। खास बात यह है कि इस मार्ग से सभी भारी वाहन और यात्री वाहन निकलते हैं। समय रहते बिजली के तारों की ऊंचाई नहीं बढ़ाई गई तो हादसा हो सकता है। बिजली कंपनी के अधिकारियों और एसडीएम ने निर्माण एजेंसी को नोटिस भी जारी किए लेकिन निर्माण एजेंसी के अधिकारियों ने ध्यान नहीं दिया।
भिंड जिले के मिहोना से भांडेर के बिछोंदना तक 86 किमी लंबे स्टेट हाईवे सड़क का निर्माण गंगोत्री कंस्ट्रक्शन कंपनी द्वारा 87 करोड़ की लागत से किया जा रहा है। सड़क बनाने का कार्य 2012 में प्रारंभ हुआ था। सड़क निर्माण का कार्य शुरुआत से ही विवाद में रहा है। तीन साल होने को हैं लेकिन अभी तक सड़क बनकर तैयार नहीं हो सकी है। कंपनी द्वारा सीधे एक तरफ से निर्माण किए जाने की बजाए छोड़-छोड़कर काम किया जा रहा है। सड़क पर कहीं मिट्टी डली है तो कहीं गिट्टी डालकर काम बंद कर दिया गया है।
सड़क पर काली मिट्टी डली होने के कारण पूरे दिन वाहन की आवाजाही होने पर धूल के गुबार उड़ते हैं। लोगों को सांस जैसी बीमारी घेर रही है। वर्तमान में निर्माण एजेंसी द्वारा भांडेर नगर में आरसीसी रोड डाली जा रही है। यह सड़क जमीन से अधिक ऊंची हो गई है जिस कारण सड़क किनारे लगे बिजली के तार और जमीन का फासला काफी कम हो गया है। निर्माण एजेंसी द्वारा सड़क का निर्माण कार्य बहुत ही धीमी गति से किया जा रहा है। सड़क पर धूल डाल दी गई। जिस कारण भारी वाहन निकलने पर बहुत ज्यादा धूल उड़ती है। धूल से आंखों में जलन, सांस नली में संक्रमण आदि बीमारियां हो रही हैं।
बिजली कंपनी और एसडीएम ने दिए नोटिस
निर्माण एजेंसी गंगोत्री कंस्ट्रक्शन कंपनी के मनमानी पूर्ण तरीके से सड़क बनाने पर मप्रमक्षेविविकं के उप महाप्रबंधक ने 21 नवंबर को निर्माण एजेंसी के प्रोजेक्टर मैनेजर को नोटिस जारी किया है। नोटिस में स्पष्ट उल्लेख किया कि विद्युत वितरण कंपनी द्वारा केंद्रीय विद्युत प्राधिकरण नियमावली 2010 की कंडिका 58-59-60 तथा 61 के तहत एलटी लाइन व 11 केव्ही लाइन के नीचे किए जा रहे कार्य अवैधानिक एवं दण्डनीय अपराध है। नोटिस में यह भी कहा कि आ अपना निर्माण, अवैधानिक अतिक्रमण को तुरंत हटा दें। ताकि विद्युत लाइन से सुरक्षात्मक दूरी बनी रहे। और किसी प्रकार की जानमाल की हानि से बचा जा सके। यदि ऐसा नहीं होता है तो विद्युत अधिनियम 2003 की धारा 146 के तहत दंडात्मक कार्रवाई होगी जिसमें तीन माह तक की सजा या एक लाख तक का जुर्माना अथवा दोनों एक साथ देने का प्रावधान है। तीन नवंबर को सहायक यंत्री ने भी अवैध निर्माण कार्य रोकने के लिए नोटिस जारी किया है। पांच नवंबर को कनिष्ठ यंत्री ने नोटिस जारी किया। इसके अलावा 26 नवंबर को भांडेर एसडीएम ने भी नोटिस जारी किया। इसके बाद भी निर्माण एजेंसी मनमानी से बाज नहीं आ रही है।
हो सकता बड़ा हादसा-भांडेर नगर में मुख्य मार्ग पर सीसी निर्माण कार्य चल रहा है। सीसी सड़क की ऊंचाई काफी ज्यादा हो गई है। जिस कारण बिजली के तारों और जमीन के बीच का फासला घट गया है। इसी सड़क से यात्री बस निकलती हैं, डंपर और ट्रक सहित अन्य भारी वाहन भी निकलते हैं। अगर कोई वाहन बिजली के तार की चपेट में आता है तो हादसा होते देर नहीं लगेगी।
एस्टीमेट बनने के बाद हम करा देंगे कार्य
मेरी जानकारी में नहीं है और न ही मेरे पास कोई लेटर आया। पर मेरी बात एई तिवारी से हुई थी। मैंने उनसे कह दिया कि वे एस्टीमेट बनाएं। हम कार्य कराने को तैयार हैं। हम बस एस्टीमेट मिलने का इंतजार कर रहे हैं। पीके मिश्रा, सुपरवाइजर, गंगोत्री कंस्ट्रक्शन कंपनी
सर्वे किया, एजेंसी को एस्टीमेट बनाकर जल्द देंगे
मेेरे द्वारा सड़क का सर्वे करा लिया गया है। जैसे ही निर्माण एजेंसी का पत्र हमें मिलेगा। हम तत्काल एस्टीमेट बनाकर दे देंगे। रविप्रकाश तिवारी, सहायक यंत्री, विद्युत वितरण कंपनी
रोड पर नहीं हो रहा पानी का छिड़काव, उड़ रही धूल
रोड का कार्य पूर्ण रूप से धूल डालकर किया जा रहा है और धूल से लोगों को परेशानी हो रही है। जिस पर पानी का छिड़काव नहीं हो रहा है। पानी का छिड़काव कराना चाहिए। धूल उड़ने से आंखों में जलन होती है। लोग एलर्जी का शिकार हो रहे हैं। इसके बाद भी समस्या का निदान नहीं किया जा रहा है। सुरेन्द्र सिंह यादव, भांडेर
अभी टीएल मीटिंग में हूं
मुझे विद्युत विभाग से इस संबंध में पत्र प्राप्त हुआ था। मैंने गंगोत्री इंटरप्राइजेज के प्रोजेक्ट मैनेजर को पत्र भेजा था। मैं अभी टीएल मीटिंग में दतिया में हूं। मीटिंग के बाद आकर दिखवाता हूं। एमकेजैन, एसडीएम, भाण्डेर
धूल उड़ने की वजह से बढ़ी दमा रोगियों की संख्या
धूल उड़ने की वजह से खांसी एवं सांस दमा के मरीजों की संख्या में बढ़ोतरी हो रही है। धूल से लोग बीमार होते हैं। लोगों को धूल से बचने की सलाह दी जाती है। डा. आरएस परिहार, बीएमओ भांडेर
भांडेर नगर में सड़क की ऊंचाई बढ़ने से तार नीचे हो गए हैं। जिस कारण यात्री बसों को बचकर निकलना पड़ता है।
hin_Deva hin_Deva mar_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva